- Det er skidekoldt, og det er glat. Sådan lyder det fra indsatsleder ved Nordjyllands Beredskab Ib Nielsen. Her til morgen har han været ude ved et uheld ved Glinvadvej nær Hjallerup, hvor to biler er kørt sammen. Den ene af bilerne, der kom trillende over hajtænderne, og dermed ikke overholdt sin vigepligt, blev kørt direkte ind i af en bil, der kom kørende lige ud på Glinvadvej. Begge kvinder, der var i bilerne, er kørt til tjek på skadestuen og ingen af dem er kommet alvorlig til skade. - Der var ingen bremsespor, så bilerne er kørt direkte på hinanden. Og det er jo skidekoldt og glat, siger han og tilføjer så: - Det undrede mig meget, da jeg kørte herud med udrykning og 140 km/t, at jeg bliver overhalet, når der er så glat. Folk kører op mod 160 i timen. Er folk rigtig kloge? Hvis det går galt, skal man være heldig for at overleve, siger Ib Nielsen.

Referat:
Der er glat på vejene, og det er vigtigt at være ekstra opmærksom. Det er budskabet fra indsatsleder ved Nordjyllands Beredskab efter et uheld her til morgen.